פָּרַשְׁתָּ כִּי תָּבוֹא / דְּבַשׁ אוֹ מָרוֹר / שולי גלעדי

(חֲנוּת מַכֹּלֶת)

מוֹכֵר: מָה בִּשְׁבִילֵךְ גְּבֶרֶת? דְּבַשׁ אוֹ מָרוֹר?

צִלָּה: בָּרוּר שֶׁדְּבַשׁ, לִכְבוֹד רֹאשׁ הַשָּׁנָה

מוֹכֵר: שׁוּם דָּבָר לֹא בָּרוּר גְּבֶרֶת, אַתְּ יִצַּרְתְּ אֶת הַדְּבַשׁ הַזֶּה?

צִלָּה: לֹא, הַדְּבוֹרִים

מוֹכֵר: אָז תַּגִּידִי תּוֹדָה לְמִי שֶׁבָּרָא לָךְ אוֹתָם, לֹא כָּכָה?

צִלָּה: (בְּחֹסֶר סַבְלָנוּת) טוֹב בְּסֵדֶר, תּוֹדָה, אֶפְשָׁר בְּבַקָּשָׁה 3 צִנְצָנוֹת?

מוֹכֵר: סְלִיחָה גְּבֶרֶת כָּכָה אוֹמְרִים תּוֹדָה ? בְּפַרְצוּף חָמוּץ? בִּמְהִירוּת? בְּחֹסֶר סַבְלָנוּת?

צִלָּה: (מַתְחִילָה לְהִתְעַצְבֵּן) נוּ אָז אֵיךְ לוֹמַר?

מוֹכֵר: "בְּשִׂמְחָה וּבְטוּב לֵבָב", כָּכָה אוֹמְרִים "תּוֹדָה" (בַּחִיּוּךְ) בְּשִׂמְחָה וּבְטוּב לֵבָב, הֵבַנּוּ?

צִלָּה: בְּוַדַּאי אַתָּה צוֹדֵק, תּוֹדָה רַבָּה! אֶפְשָׁר בְּבַקָּשָׁה 3 צִנְצָנוֹת?

מוֹכֵר: בְּשִׂמְחָה, וּמָה בִּשְׁבִיל הַשְּׁכֵנִים שֶׁלָּךְ?

צִלָּה: (מֻפְתַּעַת) סְלִיחָה מָה הַקֶּשֶׁר לַשְּׁכֵנִים שֶׁלִּי? אֵיךְ אַתָּה מַכִּיר אוֹתָם?

מוֹכֵר: רַק שׁוֹאֵל, לְכָל הַשְּׁכֵנִים שֶׁלָּךְ יֵשׁ מַסְפִּיק כֶּסֶף כְּדֵי לִקְנוֹת דְּבַשׁ לַחַג?

צִלָּה: אֵין לִי מֻשָּׂג

מוֹכֵר: אָז "בְּשִׂמְחָה וּבְטוּב לֵבָב" תְּנַסִּי רֶגַע לְהִזָּכֵר אוּלַי אֶחָד מֵהַשְּׁכֵנִים שֶׁלָּךְ זָקוּק לִקְצָת דְּבַשׁ כְּדֵי לְהַמְתִּיק אֶת הַחַג שֶׁלּוֹ?

צִלָּה: תִּסְלַח לִי, בִּקַּשְׁתִּי שָׁלוֹשׁ צִנְצָנוֹת לַחַג אֶצְלִי בְּבַיִת

מוֹכֵר: תַּקְשִׁיבִי לִי גְּבֶרֶת, אֲנִי מוֹכֵר וָתִיק, לֹא יִהְיֶה לָךְ מַמָּשׁ חַג בַּבַּיִת אִם לֹא תִּדְאֲגִי גַּם לַחַג שֶׁל הַשְּׁכֵנִים שֶׁלָּךְ

צִלָּה: אַתָּה בָּטוּחַ? טוֹב תֵּן לִי רֶגַע לַחְשֹׁב... אַתָּה יוֹדֵעַ מָה,(בְּחִיּוּךְ) תֵּן לִי עוֹד צִנְצֶנֶת לְמִשְׁפַּחַת גַּבְרִיאֵל, אֲנִי חוֹשֶׁבֶת שֶׁהֵם מַמָּשׁ יִשְׂמְחוּ לְאֵיזֶה צִנְצֶנֶת יָפָה עִם כַּרְטִיס שָׁנָה טוֹבָה

מוֹכֵר: הוֹ יֹפִי... תִּרְאִי אֵיךְ אֶת מְחַיֶּכֶת, אַתְּ מַתְחִילָה לְהִתְקָרֵב לַחַג, עַכְשָׁו אַתְּ מְקַבֶּלֶת מִמֶּנִּי גַּם חֲבִילַת סֻכָּרִיּוֹת דְּבַשׁ עַל חֶשְׁבּוֹן הַבַּיִת

צִלָּה: תּוֹדָה רַבָּה, לִכְבוֹד מָה?

מוֹכֵר: לִכְבוֹד הַבְּחִירָה הַטּוֹבָה, דְּעִי לָךְ, לֹא כֻּלָּם בּוֹחֲרִים כָּמוֹךְ, יֵשׁ אֶצְלִי קוֹנִים שֶׁבָּאִים אֵלַי לִפְנֵי הַחַג וּמְבַקְּשִׁים מָרוֹר

צִלָּה: בִּרְצִינוּת?

מוֹכֵר: רַק בִּרְצִינוּת, כָּכָה זֶה, יֵשׁ אֲנָשִׁים שֶׁבּוֹחֲרִים לַעֲבֹד אֶת ה' בְּשִׂמְחָה וּבְטוּב לֵבָב וּמְשַׂמְּחִים גַּם אֶת הַשְּׁכֵנִים שֶׁלָּהֶם וְיֵשׁ כָּאֵלֶּה שֶׁבָּאִים אֵלַי וּמְבַקְּשִׁים קְלָלוֹת, קֹדֶם כָּל הֵם מְקַלְּלִים אוֹתִי אַחַר כָּךְ הֵם אוֹמְרִים שֶׁהַדְּבַשׁ בָּאָרֶץ לֹא טָעִים לָהֶם, אָז אֲנִי מֵבִיא לָהֶם אֶת הַדְּבַשׁ הֲכִי דָּבִיק וַהֲכִי מֵמִית, אַתְּ מְבִינָה?

צִלָּה: בְּעֵרֶךְ

מוֹכֵר: יֵשׁ אוֹ בְּרָכָה אוֹ קְלָלָה וְהַכֹּל תָּלוּי בַּבְּחִירָה שֶׁלָּנוּ

צִלָּה: תַּגִּיד לִי, מֵאֵיפֹה אַתָּה יוֹדֵעַ אֶת כָּל זֶה?

מוֹכֵר: (בּחֲבִיבוּת) הוֹ...הֵנָּה אַתְּ שׁוֹאֶלֶת, קָרָאתִי הַכֹּל בְּפָרָשַׁת "כִּי תָּבוֹא" אִם אַתְּ רוֹצֶה מַמָּשׁ חַג שָׂמֵחַ תִּקְרְאִי גַּם אַתְּ מַשֶּׁהוּ טוֹב לִפְנֵי הַחַג